RESOLUCIÓN do 27 de xaneiro de 2012 pola que se convoca a Xornada sobre normativa urbanística para cargos electos.
Escola Galega de Administración Pública — III. Outras disposicións — 06/02/2012

Dentro do plan de actividades da Escola Galega de Administración Pública para o ano 2012 e de acordo coas funcións atribuídas pola Lei 4/1987, do 27 de maio, de creación da Escola, e pola Lei 10/1989, do 10 de xullo, de modificación da anterior, convócase, en colaboración coa Dirección Xeral de Administración Local, a Xornada sobre normativa urbanística para cargos electos, conforme as seguintes bases:
1. Obxectivos.
Proporcionar información aos cargos electos e directivos das entidades locais en materia de ordenación do territorio e urbanismo, con especial incidencia na normativa recentemente promulgada.
2. Contidos.
Serán tratados, entre outros, os seguintes temas:
– Distribución de competencias urbanísticas entre as administracións públicas implicadas. O planeamento municipal e a colaboración coas entidades locais.
– As novidades lexislativas en materia urbanística e de ordenación do territorio: especial referencia ás instrucións da Lei de ordenación urbanística de Galicia (LOUG).
–Réxime urbanístico da propiedade do solo: principios xerais. Os conceptos de clasificación, cualificación urbanística e as situacións básicas do solo.
– As obras sen licenza ou sen autorización autonómica. A suspensión de obras en execución. A acción de reposición da legalidade urbanística. O procedemento administrativo. Outras actividades sen licenza ou sen autorización autonómica.
– As infraccións e sancións urbanísticas. Persoas responsables. Sancións. Prescrición. Procedemento administrativo sancionador.
– Medios de reacción penal contra as irregularidades urbanísticas. As condenas penais, tipos e repercusións.
3. Destinatarios.
Alcaldes, concelleiros e persoal directivo das entidades locais.
4. Desenvolvemento.
Esta xornada desenvolverase na Escola Galega de Administración Pública (EGAP) o día 15 de febreiro de 2012.
Duración: 6 horas lectivas, en horario de mañá e tarde.
5. Número de prazas.
Limitado pola capacidade do local.
6. Solicitudes.
As solicitudes irán dirixidas ao director da Escola Galega de Administración Pública (polígono das Fontiñas, rúa Madrid, 2-4, CP 15707 Santiago de Compostela), segundo o modelo que figura como anexo a esta convocatoria, e serán presentadas no Rexistro Xeral da EGAP, ou ben de calquera das formas previstas no artigo 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números 981 54 62 41 - 881 99 70 14.
7. Prazo.
O prazo de presentación de solicitudes finalizará o día 10 de febreiro de 2012.
8. Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento desta xornada, así como a facultade de cancelala se o escaso número de solicitudes non xustifica a súa realización.
9. Certificado de asistencia.
Será entregado un certificado de asistencia, ao final da xornada, a aquelas persoas inscritas que participen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa o contido, a data e o lugar de realización desta xornada.
Santiago de Compostela, 27 de xaneiro de 2012.